Her til aften spillede AaB's håndboldherrer deres første kamp i slutspillet. Modstanderen var Nordsjælland og kravet var en sejr, hvis AaB skulle have en chance for at spille sig i finalen. En chance der ikke blev udnyttet.

Det var med kniven for struben, at AaB skulle forsøge at hævne sidste uges nederlag til netop Nordsjælland. Jannick Green i AaB-målet modstod presset og holdte i store dele af kampen Nordsjælland fra scoringer. Desværre for AaB var Peter Nørklit i den anden ende mindst ligeså godt kørende. AaB's største problem onsdag aften hed Mads Larsen, der satte det ene skud efter det andet ind i målet bag en ellers velspillende Jannick Green. Henrik Mølgaard holdt liv i håbet om en AaB sejr - 9 mål blev det til, men lige lidt hjalp det. AaB tabte den første kamp i slutspillet med 28 -25. Næste kamp i slutspillet er på lørdag mod mægtige AG København på udebane.